་དེ། ཆོས་སྒྲུབ་པ་ཐམས་ཅད་ཀྱི་སྦྱིན་
བདག་ཆེན་པོར་དམ་བཅས་པའི་བྱང་སེམས་སོ། རྒྱལ་པོ་ནི། གདོན་བགེགས་ཀྱི་རིགས་
ཐམས་ཅད་བཀའ་ལ་མི་ཉན་པ་གཅིག་ཀྱང་མེད་པས་བདག་པོ་ལྟ་བུའོ། །སྒྲུབ་པ་ནི་ལྷ་
བསྒོམ་པ་ལ་སོགས་པའོ། །ཐབས་ནི་ཕྲིན་ལས་བཞིས་སེམས་ཅན་གྱི་དོན་བྱེད་ཚུལ་
ལོ། །གཉིས་པ་གནས་ནི། མ་མོའི་ཁྱིམ་དང་ཉམས་དགའ་བར། །ཅེས་པས་དབུ་མའི་
མཚན་མ་འདྲ་བའམ། ཆོས་འབྱུང་འདྲ་བ། མཁའ་འགྲོ་མ་འདུ་བའི་ནགས་ཚལ་ལ་
སོགས་པའོ། །དགྲ་བགེགས་ཀྱི་འཇིགས་པ་མེད་ཅིང་། འགྲུལ་པས་དབེན་པ་མཐུན་རྐྱེན་
ཚང་བས་ཏིང་ངེ་འཛིན་སྐྱེ་བ། འཕྲལ་སྡོད་ཉམས་དགའ་བའོ། །གསུམ་པ་བསམ་པ་ནི།
སྒོམ་པ་བཟང་པོ་བྱ་བ་ཉིད་དེ། བྱམས་བརྩེ་བྱང་ཆུབ་ཀྱི་སེམས་དང་མ་བྲལ་བས། རྡོ་རྗེ་
མཁའ་འགྲོ་ལ་སོགས་པ་ཡེ་ཤེས་ཀྱི་ཁྲོ་བོ་གང་རུང་གི་བསྙེན་པ་སོང་བས། གནས་ཁང་
བྱི་དོར་བྱས་ཏེ། རྟེན་མཆོད་ལ་སོགས་པའི་དགོས་པའི་ཡོ་བྱད་ཀུན་ཚོགས་པར་
བྱའོ། །འབད་པས་བྲིས་སྐུ་དམིགས་ནས་ནི། །མཆོག་དང་དངོས་གྲུབ་ཀྱི་བྲི་གཞི། བྲི་རྫས་
- 518-

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
ཚང་བས། བཟོ་བོ་མཚན་ཉིད་དང་ལྡན་པས་ཚད་ལྡན་བྲིས་ཏེ། དགུག་གཞུག་བསྟིམ་པ་
ལ་སོགས་པ་དང་། སྔགས་དང་སྦྲེལ་བས་རབ་ཏུ་གནས་ཏེ། དམིགས་པས་མདུན་བསྐྱེད་
གཙོ་བོར་བསྟན་ཏོ། །གཉིས་པ་དངོས་གཞི་ནི། སྔར་མཆོད་བློ་གྲོས་ལྡན་པ་ཡིས། སྒྲུབ་པ་
ལ་འཇུག་པའི་སྔ་རོལ་དུ། བླ་མ་དང་ཡི་དམ། སངས་རྒྱས་བྱང་སེམས། མཁའ་འགྲོ་ཞིང་
སྐྱོང་དང་བཅས་པ་སྤྱན་དྲངས་ལ། ལུས་ཞིང་གི་རྡུལ་གྱི་གྲངས་སྙེད་དུ་བློས་སྤྲུལ་ནས།
ཕྱག་དང་། མེ་ཏོག བདུག་སྤོས། མར་མེ། དྲི་ཆབ། ཞལ་ཟས། རོལ་མོ་ལ་སོགས་པས་
མཆོད་སྤྲིན་རྒྱ་མཚོས་མཆོད་དེ། བདག་གཞན་གྱི་དུས་གསུམ་དུ་སྒོ་གསུམ་གྱིས་སྤྱད་
པའི་སྡིག་པ་ཐམས་ཅད་འགྱོད་པས་བཤགས་ཤིང་སླར་སྡོམ། རང་གཞན་འཁོར་གྱི་
དགེ་བ་ཀུན་ལ་དགའ་བ་བསྒོམ་སངས་རྒྱས་སར་བྱོན་རྣམས་ཆོས་གསུང་བར་བསྐུལ།
ཞི་བཞེད་རྣམས་བཞུགས་པར་གསོལ་བ་གདབ། དགེ་བ་ཐམས་ཅད་གཞན་དོན་སངས་
རྒྱས་ཀྱི་རྒྱུར་བསྔོས་ལ། གུར་གྱི་ཚིགས་བཅད་བརྗོད་དོ། །ཚད་མེད་བཞིའི་བློ་གྲོས་དང་
ལྡན་པར་བྱ་བ་ནི། བསོད་ནམས་ཀྱི་ཚོགས་སོ། དེ་ནས། ཨོཾ་ཤུ་ནྱ་ཏ་ཛྙ་ན་བཛྲ་སྭ་བྷ་ཝ་
ཨཱཏྨ་ཀོ྅་ཧཾ། ཞེས་པས་ཆོས་ཐམས་ཅད་རང་བཞིན་གདོད་མ་ནས་སྐྱེ་མེད་སྤྲོས་བྲལ་
སྟོང་པར་གསལ་བ་ནི་ཡེ་ཤེས་ཀྱི་ཚོགས་ཏེ།
ཐབས་ཤེས་ཟུང་འབྲེལ་གྱི་བློ་གྲོས་དང་
ལྡན་པའོ། །ཟུང་འཇུག་ལྷའི་རིམ་པའི་བློ་གྲོས་དང་ལྡན་པ་ནི། སྟོང་པའི་ངང་ལས་ས་
བོན་གཿ དམར་པོ་བསམ། དེ་ལ་འོད་ཀྱིས་དོན་གཉིས་བྱས།
འདུས་པས་དགྲ་སྟས་
མཚན་པར་གྱུར། དེ་ཞུ་བ་ལས་ལྷ་ཆེན་ཚོགས་བདག་གར་མཁན་བཅིངས་པས་གནས་
པ།
ཞབས་གཡས་གར་སྟབས་སུ་བརྐྱང་པ། སྙིང་རྗེས་གཞན་དོན་ལ་བརྩོན་
པའོ། །གཡོན་བཅིངས་ཚུལ་དུ་བསྐུམ་པ། ཤེས་རབ་ཀྱི་ཆོས་དབྱིངས་ངང་ལས་མི་གཡོ་
བས་བརྟན་པའོ། །གནས་པ་ནི་ཟླ་གམ་དམར་པོའི་ནང་གི་པདྨ་དམར་པོ་ལ་བཞུགས་
པའོ། །སྐུ་མདོག་དམར་པོ་གསེར་གྱི་རི་བོ་ལ་ཉི་མ་ཤར་བ་ལྟ་བུ་ནི། འདོད་ཆགས་མ་
- 519 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
སྤངས་གནས་སུ་དག་པའོ། །འབར་བ་ཆེན་པོ་ནི། མེ་ལྕེ་རླུང་གིས་སྲུབས་པ་ལྟར་མེ་ལྕེ་
འབར་འཁྲུགས་འཁྱིལ་པ་ནི། ཞེ་སྡང་མ་སྤངས་གནས་སུ་དག་པའོ། །གསུམ་པ་ཞལ་
ཕྱག་བསྟན་པ་ནི། ཞལ་གཅིག་པ་ལ་སྤྱན་གསུམ་པ་ནི། གླང་པོ་ཆེའི་གདོང་པ་ཅན།
ཤངས་རྩེའི་ཞགས་པས་འབྱུང་པོའི་ཚོགས་བཅིངས་པ། ཆོས་དབྱིངས་སྐྱེ་མེད་དུ་རོ་
གཅིག་པའོ། །སྤྱན་གསུམ་དམར་ལ་འབུར་བ་ནི། དུས་གསུམ་གཟིགས་པའོ། །རལ་པའི་
དབུ་རྒྱན་དག་གིས་བརྒྱན། དབུ་སྐྲ་རལ་པ་དམར་འཚུབ་འཁྱིལ་བ་གཟིངས་ཐོད་དུ་
བཅིངས་པ་དར་དང་རིན་པོ་ཆེ་སྣ་ཚོགས་དང་། ཡིད་བཞིན་བསམ་འཕེལ་དང་། ཟླ་བ་
ཚེས་པས་བརྒྱན་པ་ནི། བདུད་དང་མུ་སྟེགས་མང་པོ་འདུལ་བའོ། །དམར་པོ་འབར་
འཁྱིལ་འཁྲུགས་པ་སྟེ། །སྐུ་ལུས་བྱི་རུའི་ཕུང་པོ་ལ་ཉི་མ་ཤར་བ་ལྟར་འོད་ཟེར་དམར་པོ་
འཁྱིལ་འབར་བ་ཆེ་ལ་གྲིམས་པ་བོངས་ཐུང་ལ་རག་པ་གསུས་ཁྱིམ་ཆེ་བ་གསེར་གྱི་ལྷུན་
པོ་འགྲོ་ཤེས་པ་ལྟ་བུས་ལོག་འདྲེན་ཐམས་ཅད་འཇིགས་པར་བྱེད་པའོ། །དར་ཟབ
དང་། རིན་པོ་ཆེ་དང་། ལྷ་ཀླུ་མི་གསུམ་གྱི་འདོད་འབྱུང་གི་རྒྱལ་པོ་ལ་སོགས་པའི་རྒྱན་
དྲུག་དང་། དོ་ཤལ་དང་། སེ་མོ་དོ་དང་། ཟ་ར་ཚགས་དང་། ཟུར་ཕུད་ལ་སོགས་པ་
ཐམས་ཅད་ཀྱིས་བརྒྱན་པ་ནི་གདུལ་བྱའི་རེ་འདོད་བསྐོང་བའོ། །མཆེ་བ་བརྩིགས་པར་
ཡང་དག་བྲི། །གླང་པོ་ཆེའི་མཆེ་བ་དཀར་ཞིང་རྣོ་བ་བརྩིགས་པས་བདག་འཛིན་སྐྱེ་
འཆི་རྩད་ནས་བཅོད་པའོ། །དགྲ་སྟ་གཏུན་ཤིང་ཉིད་དང་ཡང་། །དེ་བཞིན་དུ་ནི་
མདའ་གཞུ་ཉིད། ཁ་ཊཱཾ་ག་དང་ལྕགས་ཀྱུ་ཉིད། །ཐོད་པ་དམར་པོ་འཁྱིལ་བ་དང་། །རྡོ་
རྗེ་རལ་གྲི་དེ་བཞིན་གཞན། །ཤ་ཆེན་ཐོད་པར་འཛིན་པ་དང་། །ཕུབ་ཆུང་བ་དན་རྩེ་
གསུམ་དང་། །འཕང་མདུང་རྣམས་ནི་བཅུ་གཉིས་ཏེ། །དེའང་གཡས་དྲུག་རྣམས་ནི་
ཕར་ཕྱིན་དྲུག་རྫོགས་སོ། །གཡོན་པ་རྣམས་ནི་བསྡུ་དངོས་བཞི་དང་།
བྱམས་བརྩེས་
སེམས་ཅན་སྐྱོང་བའོ། །ཕྱག་གཡས་དང་པོར་དགྲ་སྟ་ལྟག་པར་འཕྱར་བ་སྟེ། རྒྱུད་ལས།
- 520 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
ཚོགས་བདག་འབྱུང་པོའི་ཕྱག་མཚན་གྱིས།
།ཕ་རོལ་དགྲ་དཔུང་འཇོམས་པར་
བྱེད། །ཅེས་སོ། །སྤྱིར་དགྲ་དཔུང་བདུད་མུ་སྟེགས་ཐམས་ཅད་འཇོམས་པ། ནང་དུ་ལྟ་
ངན་ཐམས་ཅད་འཇོམས་པའོ། །གཉིས་པ་གཏུན་ཤིང་སྟེ། ཕྱིར་བདུད་བཞི། ནང་དུ་
རྣམ་རྟོག་གི་བདུད་འཇོམས་པར་བྱེད་པའོ། །གསུམ་པ་མདའ་གཞུ་སྟེ། ཕྱི་རུ་གདུལ་བྱ་
དགའ་བར་བྱེད་ལ། ནང་དུ་ཐབས་ཤེས་ཀྱི་ཉམས་བསྐྱེད་པའོ། །བཞི་པ་ན་ལྕགས་ཀྱུ་སྟེ།
ཕྱི་རུ་གང་ལ་བསྣུན་པའི་ཡིད་དགའ་བར་བྱེད་པས། དུག་གསུམ་བཅོམ་ནས། བདེ་
གསལ་མི་རྟོག་པ་བསྐྱེད་པར་བྱེད་ལ། ནང་དུ་སྐུ་གསུམ་གྱི་རྟོགས་པ་བསྐྱེད་པའོ། །ལྔ་པ་
ན་ལྕགས་ཀྱུ་སྟེ། ཕྱི་རུ་གདུལ་བྱ་ཐུགས་རྗེས་འཛིན་ལ། ནང་དུ་མི་བརྗེད་པའི་གཟུངས་
ཐོབ་པའོ། །དྲུག་པ་ཐོད་པ་དམར་པོ་འཁྱིལ་བ་ཁྲག་གིས་གང་བ་སྟེ། ཕྱི་རུ་རིགས་དྲུག
དབང་དུ་བསྡུས་ནས་ལམ་ལ་འགོད་ལ། ནང་དུ་བདེ་བ་སྐྱོང་ཞིང་། བྱང་ཆུབ་ཀྱི་སེམས་
འཕེལ་བའོ། །གཡོན་དང་པོ་བརྒྱ་བྱིན་གྱི་རྡོ་རྗེ་སྟེ། ཕྱི་རུ་ལོག་འདྲེན་ལྷ་མིན་གྱི་དཔུང་
འཇོམས་ལ། ནང་དུ་སྟོང་ཉིད་རྡོ་རྗེས་བདག་འཛིན་གྱི་དཔུང་འཇོམས་པའོ། །གཉིས་པ་
རལ་གྲི་ལྟག་པར་འཕྱར་བ་སྟེ། ཕྱི་རུ་སྲིན་པོའི་རལ་གྲིས་ཕ་རོལ་གྱི་གཡུལ་ལས་རྒྱལ་ལ།
ནང་དུ་ཤེས་རབ་ཀྱི་རལ་གྲིས་གཏི་མུག་གི་ཡུལ་འཇོམས་པའོ། །གསུམ་པ་ཐོད་པ་ཤ་
ཆེན་གྱིས་བཀང་པ་ཞལ་དུ་གསོལ་བ་སྟེ། ཕྱིར་གདུལ་བྱའི་དགོས་འདོད་སྤེལ་ལ། ནང་
དུ་སེམས་ཉིད་རྣལ་དུ་ཕེབས་པའོ། །བཞི་པ་ཕུབ་ཆུང་དམར་ཁྲ་སྟེ། ཕྱིར་ཕ་རོལ་གྱི་
གནོད་པ་སྐྱོབ་ལ། ནང་དུ་གཞན་ཕན། བྱང་སེམས་ཀྱི་གོ་བཀོན་པའོ། །ལྔ་པ་བ་དན་རྩེ་
གསུམ་ནི། ཕྱིར་རླུང་ལྷའི་བ་དན་གྱིས་ཁམས་གསུམ་གཡོ་བར་བྱེད་ལ་ནང་དུ་སྒོ་གསུམ་
དགེ་བ་ལ་བཀོད་པས། རྩ་རླུང་ཐིག་ལེའི་ཡོན་ཏན་གྱིས། ལན་གསུམ་མྱུར་དུ་བགྲོད་
པའོ། །དྲུག་པ་འཕང་མདུང་སྟེ། ཕྱིར་བྱམས་པའི་མདུང་སྣུན་པས་སྐྱེ་རྒུའི་གདུག་སེམས་
ཞི་བར་བྱེད་ལ་ནང་དུ་ལོག་རྟོག་གི་གཡུལ་ལས་རྒྱལ་ནས། ཡེ་ཤེས་ཀྱི་སྣང་བ་བསྐྱེད
- 521 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
པའོ། །བསྣམས་པ་ནི་བཅུ་གཉིས་ཏེ། ཅེས་པས་ཕྲིན་ལས་མི་འདྲ་བ་བཅུ་གཉིས་སྟོན་ཏེ།
དེའང་དགྲ་སྟའི་ལོགས་ལ་དགྲ་སྟ་བཅུ་གཉིས་ཐོགས་པ་སྟེ།
ནོ། །ཡང་དག་བྲི་ཅེས་པ་ནི་ལྔ་སྟེ། ལྷ་ཡང་དག་ནི་ཇི་སྐད་བཤད་པའི་གཞི། ཚོན་གྱིས་
དེས་གཞན་ཡང་མཚོན་
ཚད་ལྡན་ཡིད་ཆགས་པའོ། བྱིན་བརླབས་ཡང་དག་ནི། ལྷའི་བསྙེན་པ་སོང་པ། བསྐྱེད་
རིམ་བརྟན་པས་གསང་བ་མཆོག་གི་རབ་གནས་བྱ། དམིགས་པ་ཡང་དག་ནི། བསྙེན་
དུས་སུ་མདུན་བསྐྱེད་ལ་གསལ་བར་བསྐྱེད་ལ།
བྱམས་བརྩེ་བྱང་སེམས་ཀྱི་འདུན་པས།
བརྣབ་སེམས་ཀྱི་དགྲ་དང་། རྣམ་གཡེང་གི་རྐུན་མས་ཁྱེར་བར་རྟག་ཏུ་བྱེད་པ་དང་།
གུས་པར་བྱེད་པས་བསྒོམ་པའོ། །མཆོད་པ་ཡང་དག་ནི་ལྷའི་དྲུང་དུ་མེ་ཏོག་དམར་པོ་
ལ་སོགས་པའི་མཆོད་པ་དང་། རྒྱུན་གཏོར། རྟག་གཏོར་སོགས་མ་ཆག་པར་རོ། །སྤྱོད་པ་
ཡང་དག་ནི། རྟེན་དང་། སྐུ་དང་། སྙིང་པོ་ལ་སོགས་པ་གཞན་ལ་མི་བསྟན། བྱིན་
བརླབས་ཡལ་བ་དང་། མི་མ་ཡིན་གྱི་བར་ཆོད་འཇུག་པ་དང་། མན་ངག་འཆལ་ན་
གྲུབ་ཐག་རིང་བས། དངོས་གྲུབ་ཡལ་ནས་འགྲོ་བས་གྲིབ་གྱིས་མ་ཕོག་པར་གསང་བར་
བྱའོ། །བཞི་པ་སྔགས་བཟླས་པ་ནི། ཨོཾ་ག་ཅེས་པ་ཉེར་གཉིས་པ་དགུག་སྔགས་སོ། །དེ་ལ་
ཨོཾ་ནི་བོས་པའམ། སྙན་གསན་དབབ་པའོ། ག་ག་ནི་སྲོག་གི་ཡི་གེ་སྟེ། ག་དང་པོ་གཙོ་
བོའི་སྲོག་ནས་འགུགས་པའོ། །ག་གཉིས་པ་ནི་འཁོར་གྱི་སྲོག་ནས་འགུགས་པའོ། །སིདྷི་
ནི་གཉིས། མཆོག་ཐུན་མོང་གི་དངོས་གྲུབ་གཉིས་སོ། །སརྦ་ནི་ཐམས་ཅད་དོ། །ཨརྠ་མེ་
པྲ་སདྷ་ནི་མ་ལུས་པ་བདག་ལ་སྩོལ་བའོ། །ཧཱུྃ་ཧཱུྃ་ནི་དྲག་ཏུ་བཅུན་པའོ། །ཛཿཛཿནི་
དབང་མེད་འགུགས་པའོ། །སྭཱ་ཧཱ་ནི་གཞི་ཚུགས་པའོ། །དགུག་པའི་སྔགས་སོ་ཅེས་པ་ནི།
བགེགས་རྒྱལ་གྱི་སྲོག་འཕྲོག་པས། སྒྲུབ་པ་པོའི་བཟླས་པས་ཅི་འདོད་རང་དབང་མེད་
པར་འགུགས་ཏེ། ལྕགས་ཀྱུས་ཉ་བཞིན་ནོ། །གཉིས་པ་ཨོཾ་ཨཱཿགཿཧཱུྃ་སྭཱ་ཧཱ། བཟླས་པའི་
སྔགས་སོ་ཅེས་པ་ནི། ཨོཾ་སྐུའི། ཨཱཿགསུང་གི ག་ནི་ཚོགས་བདག་གི་སྲོག་གི་ཡི་གེ་ཧཱུྃ་
- 522 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
ཐུགས་ཀྱི་སྙིང་པོའོ། །སྭཱ་ཧྭ་ནི། མདའ་དབང་མེད་པར་གཞི་ཚུགས་པའོ། །ལྷ་སྙིང་ཉེ
བའི་སྔགས་རབ་འབྲིང་ཐ་མ་གསུམ་གང་ནུས་བྱའོ། །སྟོང་ཕྲག་བརྒྱ་ཡིས་འགྲུབ་པར་
འགྱུར། །ཞེས་པས་འབུམ་ཕྲག་གཅིག་སྟེ་རྫོགས་ལྡན་ནམ་མི་སྦྱངས་སྟོབས་ཅན་གྱི་སྤྱོད་
ཡུལ་ཡིན་གྱི། གཞན་དུ། རྩོད་ལྡན་དུས་སུ་བཞི་འགྱུར་ཏེ། །ཅེས་པས་སོ། །སྤྱིར་བསྙེན་པ་
གསུམ་ལས། རྟགས་ཀྱི་བསྙེན་པ་གཙོ་བོ་ཡིན་པས། རྟགས་གསུམ་གང་རུང་ཐོབ་ནས།
སྦྱིན་སྲེག་ལ་སོགས་པའི་ལས་ལ་སྦྱར་བར་བྱའོ། །དེ་ནས་བསྒྲུབ་པ་ནི། དེ་ནས་ལས་
རྣམས་ཡང་དག་བརྩམས། །ཞེས་པ་ནི། ཕྲིན་ལས་རྣམ་པ་བཞི་གང་བསྒྲུབ་པ་བསམ་པ་
བཞིན་འགྲུབ་ཏེ། རྒྱུད་ལས། དེ་ནས་གཞན་ཡང་རབ་བཤད་བྱ། །ལས་རྣམས་ཐམས་
ཅད་འདུས་པ་སྟེ། །ལས་རྣམས་ཀུན་གྱི་དེ་ཁོ་ན། །བསམ་པའི་ཁྱད་པར་གྱིས་ནི་བྱ། །ཞེས་
པ་བསྙེན་པ་རྫོགས་ནས་ལས་སྦྱོར་གང་འདོད་དུ་བསྒྱུར་བས་འགྲུབ་པའོ། །ཆོ་ག་གཞན་
ཡང་བསྙེན་པ་བཞིན། ཁྱད་པར་ལས་གང་སྒྲུབ་ཀྱི་སྔགས་གདགས། གཏོར་མ་དང་། སྐུ་
མདོག་དང་། བསམ་པ་དང་། བཟློས་ལུགས་ལ་སོགས་པ་བསྒྱུར་བར་བྱའོ། །གཞན་
བསྙེན་པ་དང་མཐུན་ནོ། །ལས་སྦྱོར་ནི། ལན་ཅིག་ཡོངས་བཟླས་ཐིག་ལེ་བྱས། སྔགས་པ་
སྐལ་བཟང་མཐོང་ན་དགའ། །ཞེས་པ་བསྙེན་བསྒྲུབ་ལན་ཅིག་རྫོགས་ནས། སྔགས་
བཟླས་ཏེ་སྨིན་མཚམས་སུ་ཐིག་ལེ་བྱས་ན། གང་གིས་མཐོང་ན་དགའ་ཞིང་གུས་པའི་
དབང་དུ་འགྱུར་རོ། །གཞན་ཡང་བསད་པ། གསོ་བ། སྐྲད་པ་དགུག་པ། ཚེ་དང་། འཁོར་
དང་། ཟས་ནོར་དང་། སྙན་གྲགས་ལ་སོགས་པ་གང་འདོད་འགྲུབ་བོ། །སྒྲུབ་པའི་འབྲས་
བུ་ནི། རྒྱལ་པོའི་སྒོ་རུ་ཆེས་མཆོད་ཅིང་། །རྒྱལ་པོ་དང་། བཙུན་མོ་དང་། བློན་པོ་དང་།
དམག་དཔོན་དང་། ཡུལ་དཔོན་དང་། རྗེ་རིགས་དང་། བྲམ་ཟེ་དང་། ཁྱིམ་བདག་ལ་
སོགས་པའི་ཐུན་མོང་མ་ཡིན་པས། སྒོ་རུ་མཆོད་པ་དང་། བཀུར་སྟི་ཆེན་པོ་ཐོབ་
བོ། །དགྲ་རྣམས་ཐམས་ཅད་འཇིགས་པར་བྱེད། །རྒྱལ་པོ། བློན་པོ། གྲོགས་དཔོན་ལ་
▼
- 523 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
སོགས་པའི་གནོད་པ་དང་། སྡང་བར་སེམས་པ་ཐམས་ཅད་འཇིགས་པ་དང་། མི་ཕན་
པ་དང་འཚེ་བ་ཐམས་ཅད་ཞི་བར་འགྱུར་རོ།
།བགེགས་རྣམས་ཉེ་བར་བསྐྲོད་ཉིད་
དང་། །བགེགས་དང་། ལོག་འདྲེན་དང་། རྦོད་གཏོང་དང་། དམ་བརྩད་དང་། ས་
གདོན་ལ་སོགས་པའི་གནོད་པ་ཐམས་ཅད་ཉེ་བར་བསྐྲོད་ཅིང་ཞི་བར་འགྱུར་རོ། །
འདོད་པ་ཀུན་གྱིས་འབྲས་གཏེར་བར། །བུ་དང་། ཆུང་མ་དང་། སྦྱིན་བདག་དང་། སློབ་
འཁོར་དང་། བྲན་གཡོག་དང་། ཁང་ཞིང་དང་། ཟས་གོས་དང་། ནོར་འབྲུ་དང་། རྟ་
གླང་དང་། ཚེ་དང་། སྟོབས་དང་། ནུས་མཐུ་ལ་སོགས་པ། གང་ཟག་སྣ་ཚོགས་ཀྱི་བསམ་
པ། ཐ་དད་པའི་འདོད་པ་ཐམས་ཅད་བློ་དང་མཐུན་པར་སྟེར་རོ། །